雪十二韻
作者：李咸用
朝代：唐

paragraphs: 六出凝陰氣，同雲指上天。
結時風乍急，集處霰長先。
草穗翹祥燕，陂樁吐白蓮。
犬狂南陌上，竹醉小池前。
樵徑花黏履，漁舟玉帖舷。
陣經暘谷薄，勢想朔方偏。
樓面光搖錫，籬頭曉列錢。
石苔青鹿臥，殿網素蛾穿。
嘶馬應思塞，蹲烏似爲燕。
童癡爲獸揑，僧愛用茶煎。
念物希周穆，含毫愧惠連。
吟闌餘興逸，還憶剡溪船。